Uredba Komisije (ES) št. 752/2004

z dne 22. aprila 2004

o prehodnih ukrepih v sektorju lanu in konoplje, ki se ju goji za vlakna v Češki republiki, Estoniji, Latviji, Litvi, Madžarski, Poljski in Slovaški

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Pogodbe o pristopu Češke republike, Estonije, Cipra, Latvije, Litve, Madžarske, Malte, Poljske, Slovenije in Slovaške in zlasti člena 2(3) Pogodbe,

ob upoštevanju Akta o pristopu Češke republike, Estonije, Cipra, Latvije, Litve, Madžarske, Malte, Poljske, Slovenije in Slovaške in zlasti prvega pododstavka člena 41 Akta,

ob upoštevanju naslednjega:

(1) Določiti je treba prehodne ukrepe, da se zagotovi pravilna uporaba Uredbe Sveta (ES) št. 1673/2000 z dne 27. julija 2000 o skupni ureditvi trgov za lan in konopljo, ki se ju goji za vlakna [1], za predelovalce v Češki republiki, Estoniji, Latviji, Litvi, Madžarski, Poljski in Slovaški (v nadaljnjem besedilu "nove države članice proizvajalke").

(2) V skladu s členom 7(1) Uredbe Komisije (ES) št. 245/2001 z dne 5. februarja 2001 o podrobnih pravilih za uporabo Uredbe Sveta (ES) št. 1673/2000 o skupni ureditvi trgov za lan in konopljo, ki se ju goji za vlakna [2], se pomoč za predelavo lanene in konopljene slame plača samo za lanena in konopljena vlakna, ki se izdelajo iz slame, ki je predmet kupoprodajne pogodbe, obvez za predelavo ali pogodbe o predelavi, za katero je bil vložen zahtevek za pomoč na površino glede na zadevno tržno leto.

(3) V novih državah članicah proizvajalkah vlakna iz lana in konoplje, pridobljena iz slame, ki je bila pridelana pred tržnim letom 2004/2005, niso upravičena do pomoči.

(4) Zato je treba sprejeti ustrezne načine spremljanja, da se zagotovi upoštevanje tega pogoja. V novih državah članicah proizvajalkah je treba zato predvideti, da odobreni primarni predelovalci in primarni predelovalci, ki so vložili zahtevek, katerim pa pristojni organ oblasti še ni izdal odobritve, sporočijo nacionalnim inšpekcijskim organom količine lanene in konopljene slame in vlaken, ki se nahajajo pri njih na začetku tržnega leta 2004/2005. Povrh tega je treba predvideti preglede, ki jih opravijo inšpekcijski organi in uvesti sistem kazni.

(5) Ukrepi, predvideni s to uredbo, so v skladu z mnenjem Upravljalnega odbora za naravna vlakna –

SPREJELA NASLEDNJO UREDBO:

Člen 1

1. V Češki republiki, Estoniji, Latviji, Litvi, Madžarski, Poljski in Slovaški (v nadaljnjem besedilu nove države proizvajalke) sporočijo odobreni primarni predelovalci skladno s členom 1(2)(b) Uredbe (ES) št. 1673/2000 in primarni predelovalci, ki so vložili zahtevek, katerim pa pristojni organ oblasti še ni izdal odobritve, pristojnemu organu najkasneje do 31. julija 2004, zaloge lanene in konopljene slame, dolgih lanenih vlaken, kratkih lanenih in konopljenih vlaken, ki jih imajo na dan 30. junija 2004.

2. Pristojni organi novih držav članic proizvajalk preverijo na kraju samem točnost informacij iz odstavka 1 pri najmanj 50 % primarnih predelovalcev skladno z odstavkom 1.

3. Nove države članice proizvajalke določijo kazni, ki jih je treba uporabiti v primeru manjkajočih, zapoznelih, nepopolnih ali nepravilnih informacij. Kazni morajo biti učinkovite, sorazmerne in odvračilne.

4. Nove države članice proizvajalke Komisiji do 31. januarja 2005 sporočijo povzetek količin proizvodov iz odstavka 1, ki so 30. junija 2004 na zalogi, kjer je primerno prilagojene zaradi pregledov skladno z odstavkom 2, in povzetek kazni, uporabljenih skladno z odstavkom 3.

Člen 2

Ta uredba začne veljati pod pogojem in z dnem začetka veljavnosti Pogodbe o pristopu Češke republike, Estonije, Cipra, Latvije, Litve, Madžarske, Malte, Poljske, Slovenije in Slovaške.

Ta uredba je v celoti zavezujoča in se neposredno uporablja v vseh državah članicah.

V Bruslju, 22. aprila 2004

Za Komisijo

Franz Fischler

Član Komisije

[1] UL L 193, 29.7.2000, str. 16. Uredba, kakor je nazadnje spremenjena z Uredbo (ES) št. 393/2004 (UL L 65, 3.3.2004, str. 4).

[2] UL L 35, 6.2.2001, str. 18. Uredba, kakor je nazadnje spremenjena z Uredbo (ES) št. 1401/2003 (UL L 1999, 7.8.2003, str. 3).

--------------------------------------------------